Driva 17/8 2022

Til

Trafikksikkerhetsutvalget i Oppdal Kommune

v/Vigdis Lauritzen Thun

**E6 - fartsgrense Driva sentrum**

Undertegnede representanter for Drivdalen Oppvekstsenter med skole og barnehage, organisasjoner i Drivdalen, samt representanter for Trafikkselskapet Vy, var 15/8 samlet for å diskutere framtidig fartsgrense gjennom Driva sentrum.

Bakgrunnen for møtet var opplysning om at *Statens Vegvesen vil endre dagens fartsgrense på 50km/t til 60km/t nå etter at kulverten under E6 i Driva sentrum er ferdig.*

**Dagens situasjon er følgende:**

E6-strekningen fra sør for Jutulstigen til nord for Losråket, ***ca. 600m med uoversiktlig sving,*** har i dag fartsgrense 50km/t, og det er på denne strekningen:

**Inn på E6 fra Øst:**

* 5 inn/utkjøringer på E6 fra 7 boliger, derav 5 med fastboende.
* 2 inn/utkjøringer av vegene Vinstradalsveien og Losråket.
* 1 inn/utkjøring av gardsveg.

**Inn på E6 fra Vest:**

* 2 inn/utkjøringer fra bussholdeplass for/tilførselsveg for Drivdalen Oppvekstsenter med ca. 50 skoleelever, ca. 25 barnehagebarn og 22 ansatte. Dette medfører mye trafikk i forbindelse med levering og henting.
* 2 inn/utkjøringer fra kommunale Driva Boligfelt, samt jordbruksområder. Her klargjør Oppdal Kommune i tillegg ca.15 nye boligtomter.
* 1 inn/utkjøring fra privat bolig med fastboende.
* 2 inn/utkjøringer fra jordbruksområder.

Pr. i dag er det meget mangelfull skilting langs E6 med varsel om skole, barnehage, boligfelt.

Sør og nord for ovennevnte ca.600m av E6 er det mange aktive gardsbruk og boliger med inn/utkjøring på E6.

Nord for ovennevnte strekning har E6 80km/t fartsgrense. Sør for denne er det 60km/t, så 70km/t og så 80km/t fra sør for Brekka på Engan.

Bakgrunnen for å heve fartsgrensa skal være at gang-/sykkelvegen Hevle – Driva med kulverter på Hevle og Driva, nå ivaretar de myke trafikantene, dvs. gående og syklende.

***Dette medfører imidlertid ikke riktighet, da beboerne på østsida av E6 i 50-sonen, fortsatt ikke har gang-/sykkeltilgang til kulverten. Ulykkesrisikoene i forbindelse med bussholdeplassen for elevene ved Oppvekstsenteret og inn/utkjøringene til boligene og jordbruksområdene, vil alle bli sterkt forverret ved økning av fartsgrensa.***

E6 på strekningen har stor trafikk av tunge kjøretøy, og erfaringen som bussjåførene på skolebussene har, er at trailere, spesielt utenlandske, har alt for høg hastighet inn mot og gjennom svingen. Bussene må krysse midtstripa både på inn- og utkjøring til/fra bussholdeplassen, og det tar tid! Sjøl med dagens 50km/t oppstår det ofte meget farlige situasjoner. Egentlig er trafikksituasjonen også i dag uholdbar.

*Undertegnede representanter ber derfor Oppdal kommunes Trafikksikkerhetsutvalg om å snarest gripe fatt i saken og i alle fall sørge for at fartsgrensa ikke økes fra 50km/t. Egentlig bør 50-sonen utvides både i nord og sør i håp om å få ned farten spesielt på tungtrafikken gjennom Driva sentrum.*

Med vennlig hilsen

Beate Lauritzen - rektor Drivdalen Oppvekstsenter (sign.)

Ingrid Skrøvset - leder FAU (sign.)

Roger Mogstad – leder busselskapet Vy, distrikt Oppdal (sign.)

Arleif Fiskvik – bussjåfør Vy (sign.)

Hilde Rislien – leder Trafikksikkerhetsutvalget/Oase i Drivdalen (sign.)

Stein M. Lauritzen – Trafikksikkerhetsutvalget/Oase i Drivdalen (sign.)

Ola Arne Aune -Trafikksikkerhetsutvalget/Oase i Drivdalen (sekr.)